Kommissionens forordning (EF) nr. 1998/2000

af 21. september 2000

om ændring af forordning (EF) nr. 1374/98 om gennemførelsesbestemmelser for importordningen og om åbning af toldkontingenter for mælk og mejeriprodukter og forordning (EF) nr. 174/1999 om særlige gennemførelsesbestemmelser til Rådets forordning (EØF) nr. 804/68 for så vidt angår anvendelsen af eksportlicenser og eksportrestitutioner for mælk og mejeriprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), senest ændret ved forordning (EF) nr. 1670/2000(2), særlig artikel 26, og

ud fra følgende betragtninger:

(1) I artikel 1 i Kommissionens forordning (EF) nr. 1374/98 af 29. juni 1998 om gennemførelsesbestemmelser for importordningen og om åbning af toldkontingenter for mælk og mejeriprodukter(3), senest ændret ved forordning (EF) nr. 1491/2000(4), er der fastsat mængder, som der ikke kræves importlicens for.

(2) I artikel 2 i Kommissionens forordning (EF) nr. 174/1999 af 26. januar 1999 om særlige gennemførelsesbestemmelser til Rådets forordning (EØF) nr. 804/68 for så vidt angår anvendelsen af eksportlicenser og eksportrestitutioner for mælk og mejeriprodukter(5), senest ændret ved forordning (EF) nr. 1961/2000(6), er der fastsat tilfælde, hvor der ikke kræves eksportlicens.

(3) I artikel 5, stk. 1, i Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter(7) er den maksimumsmængde, indtil hvilken der ikke kan fremlægges en licens, fastsat til 150 kg. For klarhedens skyld bør de pågældende bestemmelser i forordning (EF) nr. 1374/98 og (EF) nr. 174/1999 derfor tilpasses, og der bør fastsættes særlige bestemmelser for udførsel af mejeriprodukter under fravigelse fra visse bestemmelser i forordning (EF) nr. 800/1999 og (EF) nr. 1291/2000.

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

Artikel 1 i forordning (EF) nr. 1374/98 affattes således:

"Artikel 1

Ved import til EF af de produkter, der er nævnt i artikel 1 i forordning (EF) nr. 1255/1999 (i det følgende benævnt 'mejeriprodukter'), kræves der en importlicens, jf. dog afsnit II i forordning (EF) nr. 1291/2000."

Artikel 2

Artikel 2 i forordning (EF) nr. 174/1999 affattes således:

"Artikel 2

Restitution ydes kun, hvis der forelægges en eksportlicens, med undtagelse af de tilfælde, der er omhandlet i artikel 5, stk. 1, første og fjerde led, i forordning (EF) nr. 1291/2000.

Hvis en udførselsangivelse indeholder flere forskellige koder i restitutionsnomenklaturen, jf. Kommissionens forordning (EØF) nr. 3846/87 (2), eller i den kombinerede nomenklatur, anses bemærkningerne til hver af disse koder for at udgøre en særskilt udførselsangivelse i forbindelse med anvendelsen af artikel 5, stk. 1, fjerde led, i forordning (EF) nr. 1291/2000."

Artikel 3

Denne forordning træder i kraft den 1. oktober 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 21. september 2000.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 48.

(2) EFT L 193 af 29.7.2000, s. 10.

(3) EFT L 185 af 30.6.1998, s. 21.

(4) EFT L 168 af 8.7.2000, s. 10.

(5) EFT L 20 af 27.1.1999, s. 8.

(6) EFT L 234 af 16.9.2000, s. 10.

(7) EFT L 152 af 24.6.2000, s. 1.